Taa,
ero wa tîmtapotache Kaan yakro aporî tak wacekn̂e Xesus tînpanatanmekrî komo yakro.
Setîron mîn aporî yosotî.
Iito xakn̂e naatî,
oripa yepu yaake.
Ero ke iina cetken̂e.
Iina Xesus cekn̂e roro tînpanatanmekrî komo yakro tîmtapotachome.
Iina totopo me rma nîhtînoyakn̂e Xutas,
Xesus yekanîn̂e ha.
Ero ke tak iina xa marha cekn̂e noro hara.
Sowtatu komo naar̂akn̂e tîmsom pokono yenîn̂e komo yanme tmohsom,
Parisew komo yanme tmohsom marha.
Ero warai komo mokyatken̂e Xutas yakro.
Tweike so mokyatken̂e.
Anarî komo tpoturem n̂ekyatken̂e cemyaw so.
Anarî komo ramha n̂ekyatken̂e cemyaw so hara.
Tukurui so marha mokyatken̂e.
Ero wa so mokyatken̂e sowtatu komo.
N̂examro mokuche tak yîhyaka so rma cekn̂e Xesus.
Amn̂e oyahsîyaxe ooxatî pîn komo oyemetanmetome,
owaihkachome meero,
kekn̂e rma.
Ero ke yîhyaka so rma cekn̂e.
Onoke mepor̂at ha?
kekn̂e tak yîwya so.
On wara tak n̂eyukyatken̂e,
Xesus amna n̂epor̂asî,
Nasare pononho ha,
ketken̂e.
Noro Ow ha,
kekn̂e Xesus yîwya so.
Iito rma xakn̂e Xutas,
Xesus yekanîn̂e ha.
Sowtatu komo yakro rma n̂ecececekn̂e.
On wara tî xatken̂e sowtatu komo,
Noro Ow ha,
ketaw Xesus yîwya so,
n̂examro pen tak n̂epîrketken̂e tîmkai so.
Ero yinhîrî tak Xesus kekn̂e xa hara yîwya so,
Onoke mepor̂at ha?
kekn̂e.
Xesus amna n̂epor̂asî,
Nasare pononho ha,
ketken̂e xa hara yîwya.
Noro Ow ha,
wîîka awya so,
kekn̂e Xesus yîwya so.
Ero ke oyarî xe awexitaw so,
moxam tocowpe hara oyakrono komo,
kekn̂e Xesus.
Ero wa kekn̂e Xesus tîmtapotachonhîrî yaw roro ehtome so yînpanatanmekrî komo.
Ehcamnopîra ro mak naxe n̂examro,
owya anmîthîrî komo ha,
kachonho yaw roro ehtome so ero wa kekn̂e.
Ero yimaw tak Simaw Petru mohkekn̂e tîkaciparan,
sumai cur̂ai,
tîmsom yenîn̂e yanton panatho nîhkocekn̂e oko.
Mawku tî mîk xakn̂e panahkotoxapu yosotî.
On wara tko kekn̂e Xesus Petru ya,
Akaciparan enkak hara een yaka.
Owokpesî tak Apapa,
ero ke weer̂asî rma yînmîthîrî,
kekn̂e yîwya.
Ero wa kekn̂e Xesus Petru ya.
Ero wa kache tak Xesus pen nahsîyatken̂e sowtatu komo tantoman̂e komo yakro rma,
Xutew yantoman̂e komo yakro marha.
Napomiyatken̂e marha tak.
Ero yinhîrî tak Xesus pen naar̂atken̂e.
Anas yaka ka naar̂atken̂e cokorî.
Kaipas woxin tî mîk xakn̂e Anas.
Kaan yaka cewomsom me ka xakn̂e Kaipas ero cimn̂ipu po.
On wara kan̂enho tî mîk xakn̂e Kaipas Xutew komo ya,
Cewn̂e mak twaihkapore nasî kir̂wan̂he kpoyino komo ciitopo,
kan̂enho tî mîk xakn̂e Kaipas ha.